钦定古今图书集成/明伦汇编/官常典/第092卷 > 新平郡王宗保
## 钦定古今图书集成/明伦汇编/官常典/第092卷 > 新平郡王宗保

按《宋史昭成太子传》：仁宗时，诏以汉恭宪王元佐第
三子允成子宗保出继昭成太子为孙。宗保生二岁，
母抱以入见章献后，后留与处。宗保七岁，授左侍禁，
帝亲为巾其首。久之，归本宫，诏朔望出入禁省。累官
代州防御使，袭封燕国公。性仁恕，主藏吏盗米至千
斛，贳不问。尝书“忍”字于座右以为戒。熙宁七年卒，神
宗临奠，其子仲鞠泣曰：“先臣幼养宫中，终身不自言。”
帝感悼，遂优赠静难军节度使、新平郡王，谥恭静。仲
鞠亦好学能诗，事亲居丧，以孝闻。宗保卒，子仲恕嗣，
官至忠州团练使，谥纯僖。子士盉嗣。